Document ID: 32010R0406

REGOLAMENT TAL-KUMMISSJONI (UE) Nru 406/2010
tas-26 ta’ April 2010
li jimplimenta r-Regolament (KE) Nru 79/2009 tal-Parlament Ewropew u tal-Kunsill dwar l-approvazzjoni tat-tip ta’ vetturi motorizzati li jaħdmu bl-idroġenu
(Test b'relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 79/2009 tal-Parlament Ewropew u tal-Kunsill tal-14 ta’ Jannar 2009 dwar l-approvazzjoni tat-tip ta’ vetturi motorizzati li jaħdmu bl-idroġenu, u li jemenda d-Direttiva 2007/46/KE (1), u partikolarment l-Artikolu 12 tiegħu,
Billi:
(1)
Ir-Regolament (KE) Nru 79/2009 huwa Regolament separat għall-iskopijiet tal-proċedura tal-approvazzjoni tat-tip Komunitarja prevista fid-Direttiva 2007/46/KE tal-Parlament Ewropew u tal-Kunsill tal-5 ta' Settembru 2007 li tistabbilixxi kwadru għall-approvazzjoni ta’ vetturi bil-mutur u l-karrijiet tagħhom, u ta’ sistemi, komponenti u unitajiet tekniċi separati maħsuba għal tali vetturi (id-Direttiva Qafas) (2).
(2)
Ir-Regolament (KE) Nru 79/2009 jistipula d-dispożizzjonijiet fundamentali għar-rekwiżiti għall-approvazzjoni tat-tip ta’ vetturi bil-mutur fir-rigward tal-propulsjoni bl-idroġenu, għall-approvazzjoni tat-tip ta’ komponenti tal-idroġenu u sistemi tal-idroġenu u għall-instalazzjoni ta’ dawn il-komponenti u s-sistemi.
(3)
Mid-dħul fis-seħħ ta' dan ir-Regolament, il-manifatturi għandhom ikunu jistgħu japplikaw għall-approvazzjoni tat-tip tal-KE għall-vettura kollha għal vetturi li jaħdmu bl-idroġenu, fuq bażi volontarja. Madankollu, xi wħud mid-Direttivi separati fil-kuntest tal-proċedura tal-approvazzjoni tat-tip Komunitarja skont id-Direttiva 2007/46/KE jew xi wħud mir-rekwiżiti tagħhom, ma għandhomx japplikaw għal vetturi li jaħdmu bl-idroġenu, billi l-karatteristiċi tekniċi tal-vetturi li jaħdmu bl-idroġenu jvarjaw ħafna minn dawk konvenzjonali, li għalihom ġew essenzjalment imfassla dawk id-Direttivi tal-approvazzjoni tat-tip. Sakemm jiġu emendati dawn id-Direttivi biex jiġu inklużi dispożizzjonijiet u proċeduri tat-testijiet speċifiċi għall-vetturi li jaħdmu bl-idroġenu, jeħtieġ li jiġu stipulati d-dispożizzjonijiet tranżizzjonali sabiex il-vetturi li jaħdmu bl-idroġenu jkunu eżentati minn dawk id-Direttivi jew xi wħud mir-rekwiżiti tagħhom.
(4)
L-adozzjoni tar-regoli armonizzati dwar ir-reċipjenti tal-idroġenu, inkluż reċipjenti ddisinjati għall-użu tal-idroġenu likwidu, sabiex ikun żgurat li l-vetturi tal-idroġenu jkunu jistgħu jieħdu l-fjuwil fil-Komunità kollha b’mod sikur u affidabbli.
(5)
Il-miżuri stipulati f’dan ir-Regolament huma skont l-opinjoni tal-Kumitat Tekniku - Vetturi Motorizzati,
ADOTTAT DAN IR-REGOLAMENT:
Artikolu 1
Definizzjonijiet
Għall-finijiet ta' dan ir-Regolament għandhom japplikaw dawn id-definizzjonijiet:
(1)
“Sonda tal-idroġenu” tfisser sonda li tintuża biex tindividwa l-idroġenu fl-arja;
(2)
“Komponent tal-Klassi 0” tfisser komponenti tal-idroġenu taħt pressjoni għolja, fosthom linji tal-fjuwil u fittings li jkun fihom l-idroġenu fi pressjoni operattiva nominali ogħla minn 3,0 MPa;
(3)
“Komponent tal-Klassi 1” tfisser komponenti tal-idroġenu fi pressjoni medja, fosthom linji tal-fjuwil u fittings li jkun fihom l-idroġenu fi pressjoni operattiva nominali ogħla minn 0,45 MPa u sa massimu ta’ 3,0 MPa;
(4)
“Komponent tal-Klassi 2” tfisser komponenti tal-idroġenu fi pressjoni baxxa, fosthom linji tal-fjuwil u fittings li jkun fihom l-idroġenu fi pressjoni operattiva nominali sa massimu ta' 0,45 MPa;
(5)
“Tiksi kompletament” tfisser tiksi bil-filamenti madwar l-inforra f’direzzjoni ċirkonferenzjali u lonġitudinali tal-kontenitur;
(6)
“Kisi bit-tgeżwir” tfisser li tiksi bil-filamenti mgeżwra b'mod sostanzjalment ċirkonferenzjali madwar il-parti ċilindrika tal-inforra, sabiex il-filamenti ma jġorrux piżijiet sinifikanti fid-direzzjoni lonġitudinali tal-kontenitur;
(7)
“Nm3” jew “Nċm3” tfisser volum ta' gass niexef li jokkupa volum ta' 1 m3 jew 1 ċm3 f'temperatura ta' 273,15 K (0 °C) u fi pressjoni assoluta ta' 101,325 kPa (1 atm);
(8)
“Ħajja operattiva” tfisser il-ħajja fi snin li matulha l-kontenituri jistgħu jintużaw b'mod sikur skont il-kundizzjonijiet operattivi;
(9)
“Tip ta' sistema tal-idroġenu” tfisser grupp ta' sistemi tal-idroġenu li mhumiex differenti f'dak li jirrigwarda l-isem jew il-marka kummerċjali tal-manifattur tagħhom jew f'dak li jirrigwarda l-komponenti tal-idroġenu inklużi fihom;
(10)
“Tip ta' vettura fir-rigward tal-propulsjoni bl-idroġenu” tfisser grupp ta' vetturi li mhumiex differenti f'dak li jirrigwarda l-istat tal-idroġenu użat jew il-karatteristiċi ewlenin tas-sistema (jew sistemi) tal-idroġenu tagħhom;
(11)
“Tip ta' komponent tal-idroġenu” tfisser grupp ta' komponenti tal-idroġenu li mhumiex differenti fir-rigward ta' kwalunkwe wieħed minn dawn l-aspetti:
(a)
l-isem jew il-marka kummerċjali tal-manifattur;
(b)
il-klassifikazzjoni;
(c)
il-funzjoni ewlenija;
(12)
“Sistema ta’ kontroll elettroniku” tfisser sistema ta’ unitajiet, iddisinjati biex jikkooperaw fil-produzzjoni tal-funzjoni tal-kontroll tal-vettura bl-ipproċessar elettroniku tad-dejta;
(13)
“Sistemi kumplessi ta’ kontroll elettroniku tal-vettura” tfisser dawk is-sistemi ta’ kontroll elettroniku li huma soġġetti għal ġerarkija tal-kontroll fejn funzjoni waħda kkontrollata elettronikament tista’ tiġi megħluba minn sistema/funzjoni ta’ livell ogħla u ssir parti mis-sistema kumplessa;
(14)
“Kontenitur” tfisser kull sistema użata għall-ħżin tal-idroġenu krijoġeniku jew idroġenu f'għamla ta' gass ikkumpressat, minbarra kull komponent ieħor tal-idroġenu li jista' jitwaħħal jew jiġi ffittjat ġewwa l-kontenitur;
(15)
“Grupp ta' Kontenituri” tfisser żewġ kontenituri jew iktar b'linji tal-fjuwil interkonnessi u integrali, li għall-protezzjoni jkunu magħluqa ġewwa struttura jew qafas protettiv;
(16)
“Ċiklu tat-tħaddim” tfisser ċiklu wieħed minn meta tinxtegħel sa meta tintefa s-sistema (jew sistemi) tal-konverżjoni tal-idroġenu;
(17)
“Ċiklu tal-mili” tfisser żieda ta' iktar minn 25 fil-mija tal-pressjoni operattiva tal-kontenitur minħabba sors estern tal-idroġenu;
(18)
“Regolatur tal-pressjoni” tfisser mekkaniżmu użat biex jikkontrolla l-pressa tal-fjuwil f'għamla ta' gass hu u dieħel fis-sistema tal-konverżjoni tal-idroġenu;
(19)
“L-ewwel regolatur tal-pressjoni” tfisser ir-regolatur tal-pressjoni li l-pressjoni tal-kontenitur tkun il-pressjoni tad-dħul tiegħu;
(20)
“Valv unidirezzjonali” tfisser valv li jħalli l-idroġenu jgħaddi biss f'direzzjoni waħda;
(21)
“Pressjoni” tfisser il-pressjoni tal-arloġġ imkejla f'MPa, imqabbla mal-pressjoni atmosferika, sakemm ma jkunx imniżżel mod ieħor;
(22)
“Fitting” tfisser konnekter użat f'sistema tal-pajpijiet, tubi jew manki;
(23)
“Linja flessibbli tal-fjuwil” tfisser tubu jew pajp flessibbli li minnu jgħaddi l-idroġenu;
(24)
“Skambjatur tas-sħana” tfisser mekkaniżmu għat-tisħin tal-idroġenu;
(25)
“Filtru tal-idroġenu” tfisser filtru użat għas-separazzjoni taż-żejt, l-ilma u l-ħmieġ mill-idroġenu;
(26)
“Valv awtomatiku” tfisser valv li ma jitħaddimx manwalment, iżda b'mekkaniżmu ta’ attivazzjoni, ħlief il-valvijiet unidirezzjonali kif definiti fil-punt 20;
(27)
“Mekkaniżmu għat-tnaqqis tal-pressjoni” tfisser mekkaniżmu li ma jerġax jingħalaq li, meta jiġi attivat f'kundizzjonijiet speċifiċi, jintuża għar-rilaxx tal-fluwidu minn sistema tal-idroġenu bil-pressjoni;
(28)
“Valv għat-tnaqqis tal-pressjoni” tfisser mekkaniżmu li jerġa jingħalaq li, meta jiġi attivat f'kundizzjonijiet speċifiċi, jintuża għar-rilaxx tal-fluwidu minn sistema tal-idroġenu bil-pressjoni;
(29)
“Konnessjoni” jew jew “reċipjent għall-mili tal-fjuwil” tfisser mekkaniżmu użat biex jimtela l-kontenitur fl-istazzjon tal-fjuwil;
(30)
“Sistema tal-ħżin li tista' titneħħa” tfisser sistema li tista' titneħħa f'vettura li fiha u li tipproteġi kontenitur wieħed jew iktar jew grupp ta' kontenituri;
(31)
“Konnettur għas-sistema tal-ħżin li tista' titneħħa” tfisser l-apparat tal-konnessjoni tal-idroġenu bejn sistema tal-ħżin li tista' titneħħa u l-parti tas-sistema tal-idroġenu li tkun imwaħħla permanentement fil-vettura;
(32)
“Auto-frettage” tfisser proċedura fejn tiġi applikata l-pressjoni li tintuża biex jiġu manifatturati kontenituri komposti minn inforra tal-metall, li tqiegħed pressjoni fuq l-inforra lil hinn mill-punt ta' elastiċità tagħha, biżżejjed biex tikkawża sformazzjoni plastika permanenti li twassal biex l-inforra jkollu stresses kompressivi u l-fibri jkollhom stresses tensili fi pressjoni interna ta’ żero;
(33)
“Inforra” tfisser parti mill-kontenitur li tintuża bħal qoxra interna impermeabbli għall-gass, li titgeżwer f'fibri rinfurzati (filamenti) biex tintlaħaq is-saħħa meħtieġa;
(34)
“Temperatura ambjentali” tfisser firxa ta' temperaturi bejn 20 °C ± 10 °C;
(35)
“Unitajiet” tfisser l-iżgħar diviżjonijiet tal-komponenti tas-sistema għall-finijiet tal-Anness VI, billi dawn il-kombinazzjonijiet ta’ komponenti jiġu ttrattati bħala entitajiet uniċi għall-iskopijiet ta’ identifikazzjoni, analiżi jew sostituzzjoni;
(36)
“Distanza tal-vettura mill-art” tfisser id-distanza bejn il-pjanura tal-art u l-qiegħ tal-vettura;
(37)
“Tagħmir tas-sikurezza” tfisser apparat li jiżgura t-tħaddim sikur fil-firxa operattiva normali jew il-firxa ta’ żball permissibbli tas-sistema;
(38)
“Sistema tal-konverżjoni tal-idroġenu” tfisser kull sistema ddisinjata għall-konverżjoni tal-idroġenu f'enerġija elettrika, mekkanika jew termika u tinkludi, pereżempju, is-sistema (jew sistemi) ta' propulsjoni jew l-unità (jew l-unitajiet) ta' enerġija awżiljari;
(39)
“Firxa ta' difett impermissibbli” ta' proċess varjabbli tfisser il-firxa li fiha jkun mistenni avveniment mhux mixtieq;
(40)
“Gass tat-test tan-nixxija” tfisser idroġenu, elju jew taħlita ta' gassijiet inerti li jkun fiha ammont individwabbli ta' elju jew idroġenu;
(41)
“Firxa operattiva normali” ta' proċess varjabbli tfisser il-firxa ppjanata għall-valuri tiegħu;
(42)
“Pressjoni esterna” tfisser il-pressjoni li taġixxi fuq in-naħa mżaqqa tat-tank intern jew il-qoxra esterna;
(43)
“Qoxra esterna” tfisser il-parti tal-kontenituri li tagħlaq it-tank (jew tankijiet) intern u s-sistema ta' iżolament tagħha;
(44)
“Linji riġidi tal-fjuwil” tfisser tubi li ma ġewx iddizinjati biex jitgħawġu meta jkunu qed jaħdmu b’mod normali u li minnhom jgħaddi l-idroġenu;
(45)
“Sistema ta' ġestjoni tal-evaporazzjoni” tfisser sistema li tinnewtralizza l-periklu minn gass li jevapora f'kundizzjonijiet normali;
(46)
“Sistemi strumentati ta' sikurezza” tfisser sistemi ta' kontroll li ma jippermettux li tintlaħaq il-firxa ta' difett impermissibbli b'intervent awtomatiku fil-proċess;
(47)
“Lott” tfisser kwantità ta' kontenituri lesti li jkunu ġew prodotti suċċessivament u li jkollhom l-istess dimensjonijiet nominali, disinn, materjali speċifikati tal-kostruzzjoni, proċess tal-manifattura, tagħmir tal-manifattura u, skont il-każ, il-kundizzjonijiet tal-ħin, it-temperatura u l-atmosfera matul it-trattament termiku;
(48)
“Parts tal-kontenitur” tfisser it-tagħmir kollu li jkun imwaħħal direttament mat-tank intern jew mal-qoxra esterna tal-kontenitur;
(49)
“Kontenitur lest” tfisser kontenitur li jkun tipiku tal-produzzjoni normali, komplut bil-kisja esterna inkluża l-iżolament integrali speċifikata mill-manifattur, iżda ħieles minn iżolament jew protezzjoni mhux integrali;
(50)
“Pressjoni tal-fqigħ” tfisser il-pressjoni li fiha l-kontenitur jinfaqa';
(51)
“Firxa ta' żball permissibbli” ta' proċess varjabbli tfisser il-firxa bejn il-firxa operattiva normali u l-firxa ta' difett impermissibbli;
(52)
“Sistema tal-evaporazzjoni” tfisser sistema li f'kundizzjonijiet normali titfa' 'l barra l-evaporazzjoni qabel ma jinfetaħ il-mekkaniżmu għat-tnaqqis tal-pressjoni tal-kontenitur(i);
(53)
“Valv manwali” tfisser valv imħaddem manwalment;
(54)
“Kunċett ta' sikurezza” tfisser miżuri mfassla biex jiżguraw it-tħaddim sikur anki fil-każ ta' falliment jew difetti każwali;
(55)
“Sistema tal-kontroll u l-monitoraġġ tal-użu” tfisser sistema li tgħodd iċ-ċikli tal-mili u tipprevjeni li l-vettura tintuża iktar meta jinqabeż għadd predeterminat ta' ċikli tal-mili;
(56)
“Linja tal-provvista tal-fjuwil” tfisser il-linja li tforni l-idroġenu lis-sistema (jew sistemi) tal-konverżjoni tal-idroġenu;
(57)
“Kontenitur kompost” tfisser kontenitur mibni minn iktar minn materjal wieħed;
(58)
“Over-wrap” tfisser filamenti kontinwi mimlija bir-reżina użati biex isaħħu l-kisja;
(59)
“Pressjoni auto-frettage” tfisser il-pressjoni fil-kontenitur miksi li fiha tkun stabbilita d-distribuzzjoni meħtieġa ta' stresses bejn l-inforra u l-over-wrap;
(60)
“Konfini tat-tħaddim funzjonali” tfisser il-konfini tal-limiti fiżiċi esterni li fihom is-sistema tista’ żżomm kontroll;
(61)
“Firxa tal-kontroll” tfisser il-firxa li fiha s-sistema aktarx teżerċita l-kontroll fir-rigward ta’ output varjabbli;
(62)
“Konnessjonijiet tat-trażmissjoni” tfisser il-mezzi li jintużaw biex jiġu interkonnessi l-unitajiet imqassma sabiex jitwasslu sinjali, dejta operattiva jew provvista tal-enerġija;
(63)
“Sistemi/funzjonijiet ta’ livell ogħla” tfisser dawk il-kontrolli li jużaw provvedimenti addizzjonali ta’ pproċessar u/jew ta’ perċezzjoni biex jimmodifikaw l-imġiba tal-vettura billi jikkmandaw varjazzjonijiet fil-funzjoni(jiet) normali tas-sistema ta’ kontroll tal-vettura.
Artikolu 2
Dispożizzjonijiet amministrattivi għall-approvazzjoni tat-tip tal-KE għal vetturi fir-rigward tal-propulsjoni bl-idroġenu
1. Il-manifattur jew ir-rappreżentant tiegħu għandu jressaq lill-awtorita għall-approvazzjoni tat-tip l-applikazzjoni għall-approvazzjoni tat-tip tal-KE tal-vetturi fir-rigward tal-propulsjoni bl-idroġenu.
2. L-applikazzjoni għandha titfassal skont il-mudell tad-dokument tal-informazzjoni stipulat fil-Parti 1 tal-Anness I.
Il-manifattur għandu jipprovdi l-informazzjoni stipulata fil-Parti 3 tal-Anness I għar-rikwalifikazzjoni perjodika permezz tal-ispezzjoni matul il-ħajja operattiva tal-vettura.
3. Jekk ir-rekwiżiti relevanti stipulati fil-Parti 1 tal-Anness III jew il-Parti 1 tal-Anness IV, l-Anness V u l-Anness VI jiġu sodisfatti, l-awtorità tal-approvazzjoni għandha tagħti approvazzjoni tat-tip tal-KE u toħroġ numru tal-approvazzjoni tat-tip skont is-sistema ta' numerazzjoni stipulata fl-Anness VII tad-Direttiva 2007/46/KE.
Stat Membru ma jistax jassenja l-istess numru lil tip ieħor ta' vettura.
4. Għall-iskopijiet tal-paragrafu 3, l-awtorità tal-approvazzjoni tat-tip għandha tagħti ċertifikat għall-approvazzjoni tat-tip tal-KE stabbilit skont il-mudell stipulat fil-Parti 2 tal-Anness I.
Artikolu 3
Dispożizzjonijiet amministrattivi għall-approvazzjoni tat-tip tal-KE għall-komponenti u s-sistemi tal-idroġenu
1. Il-manifattur jew ir-rappreżentant tiegħu għandu jressaq lill-awtorità tal-approvazzjoni tat-tip l-applikazzjoni għall-approvazzjoni tat-tip tal-KE tal-komponenti għal tip ta’ komponent tal-idroġenu jew sistema tal-idroġenu.
L-applikazzjoni għandha titfassal skont il-mudell tad-dokument tal-informazzjoni stipulat fil-Parti 1 tal-Anness II.
2. Jekk ir-rekwiżiti relevanti stipulati fl-Anness III jew l-Anness IV jiġu sodisfatti, l-awtorità tal-approvazzjoni għandha tagħti approvazzjoni tat-tip tal-KE għall-komponenti u toħroġ numru tal-approvazzjoni tat-tip skont is-sistema ta' numerazzjoni stipulata fl-Anness VII tad-Direttiva 2007/46/KE.
Stat Membru ma jistax jassenja l-istess numru lil tip ieħor ta’ komponent tal-idroġenu jew sistema tal-idroġenu.
3. Għall-iskopijiet tal-paragrafu 2, l-awtorità tal-approvazzjoni tat-tip għandha tagħti ċertifikat tal-approvazzjoni tat-tip tal-KE stabbilit skont il-mudell stipulat fil-Parti 2 tal-Anness II.
Artikolu 4
Għall-iskop tal-approvazzjoni tat-tip tal-KE għall-vetturi sħaħ ta' vetturi li jaħdmu bl-idroġenu skont l-Artikoli 6 u 9 tad-Direttiva 2007/46/KE, dawn li ġejjin ma għandhomx japplikaw:
(1)
id-Direttiva tal-Kunsill 80/1268/KEE (3);
(2)
id-Direttiva tal-Kunsill 80/1269/KEE (4), fir-rigward tal-vetturi li jaħdmu bl-idroġenu mħaddma b'magna tal-kombustjoni interna;
(3)
l-Anness I tad-Direttiva tal-Kunsill 70/221/KEE (5);
(4)
it-Taqsima 3.3.5 tal-Anness II u t-Taqsima 4.3.2. tal-Appendiċi 1 tal-Anness II tad-Direttiva 96/27/KE tal-Parlament Ewropew u tal-Kunsill (6);
(5)
it-Taqsima 3.2.6 tal-Anness II u t-Taqsima 1.4.2.2 tal-Appendiċi 1 tal-Anness II tad-Direttiva 96/79/KE tal-Parlament Ewropew u tal-Kunsill (7).
Artikolu 5
Il-Marka tal-approvazzjoni tat-tip tal-KE għall-kompenenti
Kull komponent tal-idroġenu, jew sistema tal-idroġenu, li jikkonforma ma’ tip li fir-rigward tiegħu ngħatat approvazzjoni tat-tip tal-KE għall-komponenti skont dan ir-Regolament, għandu jkollu marka tal-approvazzjoni tat-tip tal-KE għall-komponenti kif speċifikat fil-Parti 3 tal-Anness II.
Artikolu 6
Dħul fis-seħħ
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-26 ta’ April 2010.

Labels: 1
14
20
7
3
8